Likumprojekts

**Grozījumi Kredītu reģistra likumā**

Izdarīt Kredītu reģistra likumā (Latvijas Vēstnesis, 2012, 92. nr.; 2013, 187. nr.; 2014, 26., 214. nr.; 2017, 41. nr.; 2018, 3. nr.) šādus grozījumus:

1. 1. pantā:

aizstāt 7. punkta "a" apakšpunktā vārdus "vai veidā, par kuru reģistra dalībnieks vai Valsts kase un iespējamais klients iepriekš rakstveidā vienojušies, un tajā" ar vārdiem "vai saskaņā ar normatīvajiem aktiem par personu neklātienes identifikāciju, izmantojot tehnoloģisku risinājumu, kas nodrošina pieteikumā ietvertās informācijas nemainīgumu un sniedz pārliecību par personas identitāti, un pieteikumā";

aizstāt 10. punkta "a" apakšpunktā vārdus "vai veidā, par kuru reģistra dalībnieks vai Valsts kase un iespējamais klienta galvinieks iepriekš rakstveidā vienojušies, un tajā" ar vārdiem "vai saskaņā ar normatīvajiem aktiem par personu neklātienes identifikāciju, izmantojot tehnoloģisku risinājumu, kas nodrošina pieteikumā ietvertās informācijas nemainīgumu un sniedz pārliecību par personas identitāti, un pieteikumā".

2. Papildināt 15. panta pirmo daļu ar 5.1punktu šādā redakcijā:

"51) personu, kas ir šā reģistra dalībnieka klienta, klienta galvinieka, iespējamā klienta vai iespējamā klienta galvinieka patiesais labuma guvējs Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma izpratnē, un to apliecina Latvijas Republikas vai ārvalsts informācijas sistēmā reģistrētas ziņas vai dokumenti;".

3. Papildināt 39. panta pirmo daļu ar 5.1punktu šādā redakcijā:

"51) personu, kas ir Valsts kases klienta, klienta galvinieka, iespējamā klienta vai iespējamā klienta galvinieka patiesais labuma guvējs Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma izpratnē, un to apliecina Latvijas Republikas vai ārvalsts informācijas sistēmā reģistrētas ziņas vai dokumenti;".

Finanšu ministrs

J. Reirs